มหาวิทยาลัยรามคำแหง มอบทุนการศึกษาสำหรับลูกเกษตรกรที่ได้รับผลกระทบจากการรับน้ำจากถ้ำหลวง - ขุนน้ำนางนอน ฟรีจนจบ ป.ตรี
อธิการบดีมหาวิทยาลัยรามคำแหง เปิดเผย มหาวิทยาลัยรามคำแหง มอบทุนการศึกษาสำหรับลูกเกษตรกรที่ได้รับผลกระทบจากการรับน้ำจากถ้ำหลวง - ขุนน้ำนางนอน ฟรีจนจบ ป.ตรี
 




นายวุฒิศักดิ์ ลาภเจริญทรัพย์ อธิการบดีมหาวิทยาลัยรามคำแหง เปิดเผยว่า จากปฏิบัติการกู้ชีวิต 13 สมาชิกทีมหมูป่าอะคาเดมีที่ผ่านมา มีเกษตรกรจำนวนมากยอมเสียสละไร่นาของตนที่กำลังเพาะปลูก ให้เป็นสถานที่รับน้ำจากถ้ำหลวง - ขุนน้ำนางนอน จังหวัดเชียงราย เพื่อช่วยชีวิตเยาวชนและโค้ชให้ปลอดภัย จนมีส่วนทำให้ปฏิบัติการช่วยเหลือครั้งนี้สำเร็จลงด้วยดี และมีหลายภาคส่วนหยิบยื่นมือเข้าไปให้ความช่วยเหลือน้ำใจที่เสียสละของเกษตรกรนั้น มหาวิทยาลัยรามคำแหง จึงขอเป็นส่วนหนึ่งในการช่วยเหลือชาวเกษตรกรทั้ง 3 ตำบล รวมพื้นที่ 1,200 ไร่ โดยจะมอบทุนการศึกษาสำหรับลูกเกษตรกรในพื้นที่ดังกล่าวที่จะสมัครเป็นนักศึกษา ม.ร.ในภาค 1/2561 นี้ ให้เรียนฟรีจนจบการศึกษาหลักสูตรปริญญาตรี ณ มหาวิทยาลัยรามคำแหง สาขาวิทยบริการฯ จังหวัดเชียงราย รวมถึงผู้ที่กำลังเรียนอยู่ในมหาวิทยาลัยรามคำแหงสาขาฯ เชียงราย ก็จะยกเว้นค่าเล่าเรียนตลอดหลักสูตรจนจบการศึกษาด้วย เพื่อให้การศึกษาเป็นพื้นฐานสำคัญของชีวิต และสนับสนุนในการทำความดีของมนุษยชนต่อไป





อธิการบดีมหาวิทยาลัยรามคำแหง กล่าวอีกว่า สำหรับผู้ประสงค์จะรับทุนการศึกษากรณีดังกล่าว ให้ติดต่อที่มหาวิทยาลัยรามคำแหง สาขาวิทยบริการฯ จังหวัดเชียงราย ภายในวันที่ 20 กรกฎาคม 2561